google/wiki40b huggingface dataset:
Android

Utbredelse

Per 2013 var Android det operativsystemet i verden som ble installert på flere apparater enn noe annet, og det har flere brukere enn Windows, Mac OS X og andre konkurrenter sammenlagt, noe som tilsvarer omtrent samtlige PC-er som er i bruk i hele verden. Det finnes per september 2015 ca. 1.4 milliarder aktive Android-enheter.
Navnet Andrew (Andy Rubin er født Andrew E. Rubin), og ordet Android deler røtter fra det greske andros, som betyr mann. Andy Rubin valgte android.com som sin personlige nettside, og kollegaene hans brukte Android som kallenavnet hans på jobb. Det ble senere navnet på selskapet han grunnla, og navnet på operativsystemet de utviklet.

Android Q

Android «Q» er en kommende oppdatering til operativsystemet Android. Per april 2019 er det i Beta 2-versjon, og den ferdige versjonen vil lanseres i tredje kvartår 2019.

Programvare

Android har et stort samfunn av utviklere som skriver programmer («apper») som utvider funksjonaliteten til enhetene. Det finnes per mars 2019 rundt 2,6 millioner apper i Google Play. Utviklere programmerer som oftest i Java-språket, men det har i nyere tid blitt lagd programmer som Apache Cordova som tillater utviklere å skrive i HTML, JavaScript og CSS. Google har en offisiell NDK som tillater utviklere å lage programmene i C eller C++.

Andre plattformer med Android

I tillegg til at Android brukes på smarttelefoner og nettbrett, blir det også brukt i biler og smartklokker. Disse heter Android Auto og Android Wear respektivt. I tillegg finnes det Android for Smart-TV.
Android Wear, Auto og TV apper er laget på samme måte som for smarttelefoner og kan lastes ned fra Google Play. Det er forskjeller mellom «vanlig» Android, Android Wear, TV og Auto som gjør at man ikke kan laste ned en smarttelefon app til en smartklokke. Apper til de respektive plattformene må utvikles med de designerte SDKene. Android Wear bruker Wear-SDKen.
Swedish Match

Ettan

Ljunglöfts Ettan er det mest solgte snusmerket i Sverige gjennom tidene. I 1822 fikk snusprodusent Jacob Fredrik Ljunglöf en lys idé som kom til å revolusjonere tilvirkning av snus. Sammen med kjemikeren Jacob Berzelius lyktes han i å forkorte tilberedingstiden fra et halvt år til en uke. Ettan ble født og ble en snus fri for unødvendige smakstilsetninger med ren tobakkskarakter som kjennetegner urtypen av svensk snus den dag i dag. Produktet har hatt den samme smaken fra lanseringen frem til i dag.
Hogland

Hogland (russisk Гогланд (Gogland), finsk Suursaari) er en russisk øy i Finskebukten i Østersjøen, om lag 180 km vest for St. Petersburg og 35 km fra kysten av Finland (ved Kotka). Hogland har et areal på om lag 21 km². Øyen er en del av Leningrad oblast.
Før 1944 var Hogland en finsk utøy. Hogland var egen kommune under Viborgs län. Kommunen hadde 772 innbyggere i 1939.
Borgen Idrettslag (Ullensaker)

Kvinner

A-laget til Borgen Kvinner rykket ned fra 2. divisjon etter 2014-sesongen, og spiller nå i 3. divisjon. Klubben har blant annet fostret fram Ada Marie Finskud som til daglig spiller for Røa Idrettslag.

Menn

A-laget i fotball for menn spiller 2015-sesongen i 5. divisjon.
Lagerstätte

Lagerstätten kommer fra tysk og beskriver en geologisk avleiring som 1) er eksepsjonelt rik på fossiler, og/eller 2) har en fossil fauna og/eller flora som er eksepsjonelt velbevart. Disse to kalles på engelsk for henholdsvis Concentration Lagerstätten og Conservation Lagerstätten.
På grunn av sin egenart er lagerstätter en uvanlig foreteelse, som gir en unik anledning til å på en bedre måte forstå de dyr som i dag bare finnes som fossile. Den kambriske lagerstätte i Burgess Shale har for eksempel gitt kunnskaper om det tidlige livets utvikling takket være sine svært vel bevarte fossiler. 
Andre berømte lagerstätter er Holzmaden (eldre jura) og Solnhofen (yngre jura) i Tyskland samt La Brea tar pit (pleistocen) i USA. Solnhofen er blitt berømt ved at man her har funnet samtlige ti eksemplarer av Archaeopteryx.
I Sverige finnes det en lagerstätte, den kambriske såkalte orstensfaunan som man har funnet i alunskifer.
Fet

Tusenårssted

Kommunens tusenårssted er et flommerke ved Fetsund Lenser plassert utenfor arbeiderboligen «Vinkelen». Merket er en ca. 7 meter høy stein med merker som viser vannstanden under de største flommene i Glomma. Merket ble ferdigstilt våren 2007.
MS «Hadsel»

Historie

I 1939 kontraherte Vesteraalens Dampskibsselskab et nytt lokalruteskip for Lofoten og Vesterålen. Byggekontrakten gikk til Moss Værft & Dokk, og i oktober 1940 ble nybygget døpt «Hadsel» og overlevert rederiet. Hun ble satt inn på lokalruter i Lofoten og Vesterålen vinteren 1940/1941.

I hurtigruten

I hurtigruten var det skipsmangel etter at flere hurtigruteskip var gått tapt i krigshandlinger. I april 1941 ble MS «Hadsel» leid ut til Trondheimsrederiet Det Nordenfjeldske Dampskibsselskab og satt inn i fast rotasjon i hurtigruten mellom Trondheim og Kirkenes. Etter Tysklands angrep på Sovjetunionen sommeren 1941 ble skipstrafikken på Finnmarkskysten utsatt for stadig hyppigere angrep. Hurtigruteskipene DS «Vesteraalen» og DS «Richard With» ble senket, mens DS «Lofoten» unnslapp et ubåt-angrep med nød og neppe. Høsten 1941 ble Tromsø nordligste anløp for hurtigruten; strekningen Tromsø – Kirkenes ble trafikkert av mindre fartøyer, den såkalte erstatningsruten. Etter at leiekontrakten med Det Nordenfjeldske Dampskibsselskab løp ut, fortsatte skipet i hurtigruten for Vesteraalens Dampskibsselskab, inntil drivstoffmangel tvang skipet i opplag i Mosjøen høsten 1944.

Etterkrigsårene

Etter den tyske kapitulasjonen i mai 1945 ble hun satt inn igjen i hurtigruten, og 15. november 1945 var MS «Hadsel» det første hurtigruteskipet som ankom Kirkenes etter krigen. 26. april 1946 ble skipet tatt ut av fast rotasjon i hurtigruten, men fortsatte som reserve- og avløserskip. I sommermånedene 1949 og 1950 gikk hun i rute mellom Mosjøen og Honningsvåg. 31. mars 1950 forlot hun Bergen for siste gang som hurtigruteskip, og ble erstattet av det nybygde Italia-skipet MS «Vesterålen».

Etter hurtigrute-karrieren

MS «Hadsel» ble nå benyttet til oppgaven hun var bygd for, nemlig lokalruter mellom Lofoten og Vesterålen. Hun hadde noen småkollisjoner og grunnstøtinger frem til 1958, men ingen av alvorlig karakter. 19. januar 1958 forlot hun Mølnarodden på vei til Bodø med post og passasjerer. Like etter avgang i sterk strøm grunnstøtte hun ved Nakkmean utenfor Reine i Lofoten. Skipsbunnen under maskinrommet ble revet opp, og hun begynte å ta inn vann. De 20 passasjerene og besetningen på 26 gikk i livbåtene, og ble vitne til at MS «Hadsel» gled av skjæret og sank på 40 meters dyp. Ingen mennesker omkom i forliset.

Skipet

Ved levering var MS «Hadsel»s tonnasje 406 bruttoregistertonn og 198 nettoregistertonn. Skipet hadde to gjennomgående dekk og to lasterom, ett forut og ett akter. Hovedmotoren var en sekssylindret MAN 4-takts dieselmotor med oppgitt ytelse 540 hestekrefter (bhk), noe som ga en toppfart på 12 knop. Maskinrommet var plassert midtskips, og propellen hadde vribare blader av typen Ka-Me-Wa.
Thandie Newton

Tidlig liv

Hun er datter av Nyasha, som er fra Zimbabwe ifølge Newton var Shonaprinsesse, og Nick Newton, som er en engelsk laberatorietekniker. Noen biografier om henne har feilaktig sagt at hun ble født i Zambia, men hun har selv bekreftet at hun ble født i London.

Utmerkelser

Newton ble i 2018 utnevnt til offiser (OBE) av Order of the British Empire for sin film- og veldedighetsinnsats.
Krasnojarsk-demningen

Krasnojarsk-demningen er en demning 30 km sør for byen Krasnojarsk i elva Jenisej, og ligger i hovedelvas løp. Vannkraftverket ble ferdigstilt 1961–68, og igangsatt på 50-årsdagen for oktoberrevolusjonen. Kraftverket gir blant annet kraft til industrien i midt-Sibir, og flombeskyttelse for storbyen Krasnojarsk og den tidligere lukkede byen Krasnojarsk-26. Demningen er 119 meter høy, og ca. 1 070 meter lang.
Kraftverket er et av verdens største målt etter installert effekt, som er inntil 6 000 MW. Produksjonen er på 23 – 27 TWh årlig (rekord 26,8 TWh i 2006).
Anleggets reservoar er den 400 km lange, 15 km brede og 2 130 km² store Krasnojarsk-sjøen i sørlige deler av Krasnojarsk kraj (som grovt sett dekker Jenisej-vassdraget). Normal vannspeilhøyde blir 182 meter, som gir 2 130 km² reservoarstørrelse. Dette er et av de største kunstig oppdemmede reservoarer i verden. Vannmengde er anslagsvis 73,3 km³, og vannstrømning 16 000 m³/sek.
Oppdemmingen oversvømte en rekke tettsteder. Demningen strekker seg helt fra demningen ved Divnogorsk og ned til Abakan – hovedstaden i Khakasia-republikken. Reservoaret omgis av Sajanfjellene.
The Dogs D'Amour

The Dogs D'Amour er en britisk rockegruppe som hadde sin storhetstid på slutten av 1980-årene. Gruppen har hatt stor utskiftning av medlemmer, og den eneste konstante har vært primus motor og frontfigur Tyla.
Trichostenidea

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Arten er beskrevet fra Den demokratiske republikken Kongo.
RedOctane

Historie

RedOctane ble etablert i 1999 av Kai Huang og Charles Huang og er best kjent for Guitar Hero spillene. I august 1999, begynte de som verdens første utleie sted for spill på nett. I 2000 utvidet de til å også lage videospilltilbehør, først ut var RedOctane dansematten som var mye bedre enn eksisterende produkter på den tiden. Senere ble de kjent for Ignition dansematten og andre videospilltilbehør som joysticks, trommer og guitarer for musikkspill.
I juni 2005 utvidet de til å utgi videospill. Deres første utgivelse var en PlayStation 2 versjon av In The Groove, et dansespill utviklet av Roxor Games, In The Groove var allerede etablert i arkadehaller.
RedOctane samarbeidet med utvikleren Harmonix Music Systems for å gi ut Guitar Hero i november 2005 til PlayStation 2. Musikkspillet viste seg å bli ekstremt populært, med over 30 lissensierte spillbare sanger med en spesialdesignet guitar peripheral. Spillet fikk gode anmeldelser fra anmeldere og fans, og oppfølgeren Guitar Hero II kom til PlayStation 2 i 2006 og deretter Xbox 360 i 2007. Oppfølgerne til serien kommer nå på flere andre konsoller. Teorien deres var at musikkspill måtte bli introdusert til et massemarked i USA og at et rockbasert spill med en gitarkontroll ville være den beste måten å introdusere slike spill.
I mai 2006, annonserte spillutgiveren Activision planer om å kjøpe opp RedOctane, noe som ble fullført 6. juni, 2006. Activision betalte nesten 100 millioner amerikanske dollar for RedOctane.
Etter at oppkjøpet fra Activision og splittelsen fra Harmonix, som begynte å utvikle Rock Band. RedOctane fikk Activision eide Neversoft (ansvarlig for Tony Hawk serien) til å utvikle Guitar Hero III: Legends of Rock, som ble utgitt i november 2007.
I løpet av 26 måneder etter første utgivelse hadde Guitar Hero serien solgt for over 1 milliard amerikanske dollar ifølge Kotaku.
RedOctane og Neversoft fortsatte så med Guitar Hero World Tour som ble lansert i USA oktober 2008. Den 11. februar 2010 kunngjorde Activision at RedOctane blir lagt ned.
Norgesmesterskapet i skiskyting 1967

Norgesmesterskapet i skiskyting 1967 ble arrangert i Lier 4.-5. februar.
Bare menn deltok.
Tatjana Khmyrova

Klubb

Khmyrova har spilt for det russiske laget HK Dynamo Volgograd siden 2005, og fikk da i en alder av 16 år sin første kamp i EHF Champions League. I sesongene 2008/09 og 2009/10 vant hun det russiske mesterskapet med Dynamo. I europeiske konkurranser vant hun EHF-cupen i 2007/08-sesongen.

Landslag

Da hun var 18 var hun med på det russiske kvinnelandslaget under Håndball-VM i 2009 og ble verdensmester. I løpet av turneringen fikk hun mye spilletid og endte til slutt på 13.-plass på toppscorerlista med 47 mål.
Khmyrova ble etter Junior-VM i juli 2010 tatt ut som høyre bakspiller på All Star-laget, sammen med blant annet landslagskollega Ksenija Makejeva.
Conobrium

Utseende

Middelsstore, blanke, brokete fargede trebukker. I alle fall en av artene er rød og svart. Antennene er ganske tynne og omtrent så lange som kroppen. Pronotum er lengre enn bredt, mer eller mindre tønneformet. Dekkvingene er jevnbrede.

Utbredelse

Slekten er spredt utover Afrika.
Gökçekayademningen

Gökçekaydemningen er en demning for irrigasjon og energiproduksjon i Tyrkia. Den er anlagt som en av svært mange demninger på elva Sakarya i det nordvestre Anatolia, 45 km øst for Eskişehir i provinsen Eskişehir. Den ligger 60 km nedstrøms fra Sariyardemningen. Installert vannkraftproduksjon er 300 MW fordelt på tre turbiner, mens årsproduksjonen er på ca 562 GWh.
Demningen er 210 meter høy og 634 meter lang buedam i betong. Vannfallet (rated head) er på 115 meter. Reservoaret som demmes opp er på 20 km². Byggingen av anlegget startet i 1967 og den var ferdig i 1972.
Eilema pygmaeolum

Utseende

Eilema pygmaeolum ligner mye på de andre lavspinnerne i slekten Eilema.  Framvingene er ensfarget grågule, med et lysere gult parti i framkanten.  Bakvingene er ensfarget skitne gulgrå.  Bakkroppen er også gulaktig grå, men mer gul bakerst. Vingene holdes taklagt bakover kroppen i hvile. Vingespennet er mellom 29 og  35 millimeter.
For sikker artsbestemmelsen må artens genitalier undersøkes.  Lavspinnere kan forveksles med flere andre småsommerfugler, kanskje særlig en vikler eller en liten måler.  Men de kan skilles fra disse på de to duftkjertlene hunnene har like ved eggleggingsåpningen, helt bakerst på bakkroppen. Lavspinnere har også et høreorgan (Tympanalorgan) på siden av brystet (metathorax). 
Larvene er behåret med ganske lange brun-svarte hår. Hårene er arrangert i dusker på hvert ledd. Disse danner rekker av hårdusker bakover kroppen.  Larvens kropp har orange flekker på hvert ledd, og disse danner en dobbelt linje på larvens ryggside. Utvokst blir den ca. 2-3 centimeter lang.

Levevis

Eilema pygmaeolum finnes på kalkrike, varme, enger nær kysten, gjerne der det er noe sandholdig jord.  Flygetiden er i juli og august.  Den er nattaktiv. 
Hunnen legger omtrent 100 egg rett på næringsplanten, eggene legges i små grupper .
Larvene lever på ulike lav, og  overvintrer halvt utvokste.  Neste vår fortsetter den å vokse, og er utvokst i juni. 
Eilema pygmaeolum tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium,  en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Puppestadiet tilbringes ofte i en barksprekk eller lignende. Kokongen er ofte delvis gjennomskinnelig spunnet og består også ofte av noe av larvens hårbekledning.  Puppen klekkes etter fire uker.

Utbredelse

Eilema pygmaeolum er utbredt i Nord-Afrika, Europa.  Den finnes øst gjennom Asia til Iran og det sørvestlige Russland.
Ikke i Norge.  Men er funnet langs kysten av det sørlige Sverige, Danmark og Finland.

Navnet

Det latinske navnet Eilema betyr omsluttet, spole, og slekten har trolig fått navnet fordi noen arter bretter eller «ruller» vingene rundt kroppen som en spole når den hviler.  Navnet pygmaeolum betyr liten, ung av ordet pygme.  På svensk heter den Gulpannad lavspinnare, på engelsk Pigmy Footman
Kazuyoshi Matsunaga

Karriere

Kazuyoshi Matsunaga startet sin profesjonelle karriere i Sanfrecce Hiroshima i 1996. Han har også spilt for Avispa Fukuoka.
Equus – hestenes gud

Handling

En sytten år gammel stallgutt (Peter Firth) begår plutselig en forferdelig misgjerning: han blinder seks hester i en stall i Hampshire i England. Psykiateren Martin Dysart (Richard Burton) forsøker gjennom inngående samtaler å finne årsakene til guttens mentale problemer. Etter hvert som Dysart avdekker sannhetene bak guttens demoner, finner han seg ansikt til ansikt med sine egne.
Carl Lewenhaupt

Bakgrunn

Carl Lewenhaupt var sønn av majoren greve Gustaf Adolf Lewenhaupt og hans hustru Maria von Geijer. Han studerte ved Lunds universitet, der han tok juridisk eksamen i 1855. Deretter fikk han jobb ved Civildepartementet og Kommerskollegium.

Diplomatiet

Etter tre år ble han utnevnt til attaché og fikk tjeneste i Paris og året etter London, før han var fire år i St. Petersburg. Deretter ble han i 1866 sjef for Utenriksdepartementets utenrikspolitiske avdeling. Han tjeneste gjorde deretter i London, Washington og Wien, i tillegg til at han ble utnevnt til sjef for utenriksdepartementets handelsavdeling.
Lewenhaupt giftet seg 1874 med den senere överhovmästarinna Augusta af Wirsén.
I sin stilling som sendemann og fungerende generalkonsul i Washington D.C. ble han godtatt av  Spania og USA som meglingsmann i disputten som var oppstått mellom landene på grunn av opprøret på Cuba. 
Den 12. oktober 1889 ble han utnevnt til utenriksminister. Dette skjedde i en kritisk periode, for det var oppstått nye spenninger innen unionen mellom Sverige og Norge. Lewenhaupt var oppriktig opptatt av å komme frem til løsninger som var best mulige for begge unionslandene. Det var på hans initiativ at den svenske regjering den 14. januar 1893 kommenterte at det vel kunne skje at unionens utenriksminister også en gang kunne bli en nordmann.
Det ble Lewenhaupts oppgave å forhandle med Norge om kravet om konsulatvesen. Dette innebar begynnelsen til et eget norsk diplomatkorps. Han kom i en vanskelig situasjon, der han på den ene siden ikke støttet det norske kravet fullt ut, men på den andre siden ble ansett som vag og for kompromissvillig av utenriksdepartementet og av mange svensker. Da regjeringen truet med represalier etter at Norge hadde planer om å innføre eget konsulatvesen, gikk han 1. juni 1895 av i protest. Avgangen og at han var blitt etterfulgt av grev Ludvig Douglas som utenriksminister ble mottatt i mange kretser med stor tilfredshet.
Han ble deretter sendebud i London før han gikk av med pensjon.
Kaskaderna (Drottningholm)

Kaskaderna ved Drottningholms slott er en utsmykning i slottets barokkhage på Lovön i Stockholms län. Kaskadene består av totalt 14 mindre fossefall, sju stykker på hver side av parkens midtakse. Kaskadene ble påbegynt i 1685, men fungerte først i 1961.
Til dronning Hedvig Eleonoras barokkhage på Drottningholm tegnet Nicodemus Tessin d.y. også et kaskadeanlegg bestående av en rekke mindre fossefall som skulle danne en fond for vannparterren. Som forbilde tjente lignende anlegg i blant annet Villa d'Este i Roma og slottet Versailles utenfor Paris.
Anleggsarbeidene startet i 1685 og var i stor grad ferdig i 1705. Men noen viktige detaljer manglet, for eksempel muslingskallene som vannet skulle renne fra ned i bassenget. For de praktiske arbeidene ble den franska fontenøren Louis de Cussy engasjert. Han planla å lede vannet til fossefallene og parkens fontener ved hjelp av rør av trestammer, sammenføyd med jernbeslag.
Vannet kom fra dammer som hadde blitt gravd ut for formålet på Lovön nord for parken. Den største var Rättardammen som lå cirka 1500 meter fra kaskadene, og ledningen hadde en fallhøyde på 12,7 meter. Til den siste biten fram til selve fontenene brukte de Cussy metall- og blyrør. Men vannet fra dammene fikk bare noen av fontenene til å fungere og det rakk overhodet ikke til kaskadene. Det uferdige bygget ble revet på 1820-tallet og på stedet ble det anlagt en gressbakke og senere en steinhage.
Da barokkhagen ble restaurert på Gustaf VI Adolfs tid ble tanken sådd om at også kaskadene skulle rekonstrueres. Oppdraget gikk til daværende slottsarkitekt Ivar Tengbom, som tegnet en forenklet versjon av Tessins opprinnelige anlegg. Det nye anlegget stod klart den 16. juni 1961. Ved hjelp av et moderne pumpeanlegg og rørinstallasjoner ble kaskadene og den nærliggende fontenen “Kronan” forsynt med vann og barokkparkens fontener og kaskader fungerte for første gang slik det var tenkt 300 år tidligere.
Otiocephala

Utseende

Middelsstore, nokså bredee, sylindriske, blanke, mørke bladbiller, dekkvingene brungule med svarte flekker. Det er noe forskjell mellom kjønnene, hannen har større hode,  lengre bein, kortere dekkvinger og et mer avlangt pronotum enn hunnen. Hodet er stort og bredt, antennene forholdsvis korte, sagtakkede. Pronotum er rundet, mye bredere enn langt. Dekkvingene er jevnbrede, så brede som pronotum. Beina er middels lange og kraftige, hos hannene er forbeina noe forlengede.

Levevis

Maurbladbiller skiller seg fra de fleste bladbiller ved at larvene ikke er planteetere, men derimot lever i maurtuer, der de spiser matrester men trolig også kan forgripe seg på maurlarvene. De voksne billene er bladetere som bladbiller flest, og spiser gjerne på planter.
Hunnen legger eggene sine nær en maurtue, den kan også sitte i en busk over turen og slippe eggene ned på den. Eggene er beskyttet av en hard skorpe, og blir båret inn i tua av maurene. Når larven klekkes, beholder den denne skorpen som beskyttelse, og bygger på den med sandkorn og sekreter etter som den vokser, den unngår slik maurenes angrep.
Maurbladbiller tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Larveutviklingen tar to år eller mer. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Utbredelse

Med unntak av én art som også forekommer i det sørlige Spania finnes denne slekten bare i Nord-Afrika.
Sandar sorenskriveri

Sandar sorenskriveri var et sorenskriveri i Vestfold. Sorenskriveriet ble opprettet ved kongelig resolusjon 24. april 1936. Sandar sorenskriveri omfattet Sandefjord by, Sandar og Andebu. 
Ved kongelig resolusjon 6.juni 1952 ble Andebu overført til Jarlsberg sorenskriveri. Sorenskriveriet byttet navn til Sandefjord byfogd i 1968, til Sandefjord sorenskriveri i 1988, og til Sandefjord tingrett i 2002.

Arkiv

Arkivet etter Sandar sorenskriveri er avlevert til Statsarkivet i Kongsberg.

Kilder

Arkivkatalog for Sandar sorenskriveri, ved Statsarkivet i Kongsberg.
Lesbiinae

Arter og slekter

Underfamilien er i systematisk rekkefølge og består av 32 slekter med til sammen cirka 129 arter. Den kan videre deles inn i de to kladene (stammer) Lesbiini og Coeligenini, men det er mer kontroversielt. Både slekter og arter ble tidligere regnet til Trochilinae, som nå er delt opp. Norske navn er i henhold til Norsk Ornitologisk Forening. Slektsnavnene i parenteser er ikke offisielle navn, men kun kortfattede typebeskriveler.
Dicheros miksici

Utseende

En middelsstor, avlang, blank gullbasse uten metallisk glans. Pronotum er brunrødt med svarte tegninger, dekkvingene hovedsakelig gule, men svarte foran og bak og langs sømmen.

Utbredelse

Arten finnes i Indonesia (Sumatra) og Malaysia[[]].
UTC+01.00

UTC+01.00 er et belte av tidssoner som ligger en time før standardtiden UTC.
Norge (med Svalbard og Jan Mayen) ligger innen denne tidssonen. Fylket Finnmark er det østligste (og mest «upassende») befolkede område innen tidssonen. Selv om finsk tid kunne vært mer naturlig geografisk, har det ikke kommet til noen slik justering fordi det er et ønske at hele Norge skal operere med lik tid.
For det spanske fastland gjelder lignende problemstilling men på omvendt manér. Spania, som ligger som en vestlig «utstikker», har ønsket om felles tid med brorparten av Vest-Europa betydd mer enn enhet med Portugal og et mer naturlig tidssonervalg.
I 2008 omfattet UTC+01.00 følgende områder: